  Анжелика Тихонова корреспондент Удмуртиысь кун йӧскалык театрын Василий Шукшинлэн веросъёсызъя «Сайкыт толэзь улын… вераськонъёс» кык ёзэн спектакль дасязы. Сое «Молодой человек» театрысь режиссёр Андрей Опарин пуктӥз. Ивортодэтъя «Удмуртия» агентстволэн корреспондентэз спектакльлэн валтӥсь репетицияз ветлӥз. Сайкыт толэзь улын вераськонъёслэн инъетазы Василий Шукшинлэн куать веросъёсыз пыризы. Ӧжытэзтэк ваньзэ соосты гожъяськись улонэзлэн берпуметӥ вить араз гожтӥз. Соос пӧлын: «Как помирал старик», «Осенью», «Жена мужа в Париж провожала», «Беседы при ясной луне», «Верую», «Солнце, старик и девушка». Со сяна, одӥгез веросэз – «Сны матери» – куатьзэ ик огазеясь ёз луиз. Андрей Опарин учкисьлы Шукшинэз выль паласен возьматыны тыршиз: со гурт, серем учыръёс, шулдыр улон сярысь гинэ гожъяськись ӧвӧл, со – трагик. Со тыро-пыдо эскерымтэ на автор, пусйиз режиссёр. Ваньзы малпало со сыӵе капчи, шулдыр, серем шуыса. Зэмзэ ке… Ми тани одӥг кылзэ но ӧм малпалэ ук, сое ваньзэ Шукшин гожтӥз. Со солэн веросъёсыз. Соос сыӵеесь. И сыӵеез, юмористической шуоно Шукшинлэсь, трослы уногес. Со трагической ӟуч автор. Со нокыӵе деревенщик ӧвӧл. Нош спектакль удмурт кылын шуыса – мыным потэ со Шукшинлы туж мынэ. Удмурт кылын кыӵе ке языческой пуштросэз трос ик Андрей Опарин, режиссёр Спектакль ӵоже улон сярысь трос вераськонъёс мынӥзы. Озьы ик кулон сярысь но. Адями понна со тужгес кышкытэз, валантэмез кадь, но со сярысь малпаськытэк уг луы. Уго ваньмылэн вань вапуммы. Кулонэн герӟаськем линиез Удмуртиысь дано артистка Елена Сунцова возьматӥз. Солэн тужгес аспӧртэм, мистикаё ролез луиз. Спектакль ӵоже со я Дева Мария, я Кулон луылӥз. Тодэ ваёнъёссэ мадьылӥз. Солы таӵе роль ӧз на сюрылы вал шуыса пусйиз. Со кыӵе ке но инмысь басьтэм кадь, со музъемтӥ ветлӥсь ӧвӧл со образ. Со кытын ке но музъеме но ваське, солэн музъемын но кӧня ке аслаз лулыз. Кыӵе ке но сыӵе мынэ, выжыкылысь кадь кӧня ке. Но улонын ми ум тодӥське ук, кытчы собере мынӥськом, кыӵе инме, кыӵе инвисэ вуиськом. Адямиос сое усьтымтэ на. Соин ик мон шумпотӥсько, мон кызьы мылы потэ, озьы ик татчы мынӥсько, отчы мынӥсько. Мон уг тодӥськы ведь, кызьы со ассэ возьыны кулэ. Татын бӧрдыны-а кулэ со, серекъяны-а кулэ. И соизлы луыса, мынам татын туж бадӟым эрике вань та образэлэн Елена Сунцова, Удмуртиысь дано артистка Спектакльлэсь пуштроссэ усьтонын бадӟым инты басьто декорациос. Соосты пуктӥсь суредась Евгения Мальцева дасяз. Сцена вылын коркаосты возьматӥсь пуконъёс, трос гинэ вайёс, нош борддор бордын – бадӟым оброс. Тани та вайёс бырись, куасьмись гуртэз возьмато. Мон Россиетӥ ветлӥсько но адӟисько, кызьы гуртъёс ышо. Соин ик сыӵе шӧдон кылдытэме потӥз, мае ке но куштӥзы но со ожомыны кутскиз шуыса. Борддор кыӵе ке мукет дуннее потонэз возьматэ. Со вылын Спас суредамын. Со сыӵе грань, кудӥз пыр адями материальной дуннеысь Инмар доры выже, быдэс спектакль но Кулон но Инмар сярысь ук. <…> Мынам малпамея, со адями понна тужгес секытэз, сюлмаськытӥсез тема. Соя спектакль но пуктыны режиссёрлы но, суредасьлы но туж секыт. Но асьмелы улыны капчигес мед луоз шуыса, со темаез одно ик ӝутыны кулэ Евгения Мальцева, пуктӥсь суредась Учкисьлы спектакле быдэсак зымыны крезьгур но юрттэ. Сое, Андрей Опаринлэн ӧтемезъя, Катерина Кенjали но Чудья Жени гожтӥзы. Спектакль ӵоже асьсэос ик сцена вылысен удмурт крезьгуро инструментъёсын шудо. Чудья Жени пусйиз, со понна та нырысетӥез таӵе опыт вал. Тросэз татын куараен импровизациос. Пӧртэм-пӧртэм звукъёсын, мар сузьетъя тупа. Вал кӧня ке калык гуръёс, кык-а, куинь-а. Нош мукетыз импровизация, кудӥз кылдэмын репетициос дыръя. Актёръёс мар шудо, кыӵе крезьгур куриське яке кыӵе ке куараос, озьы Чудья Жени, крезьгурчи Куинь час ӵоже актёръёс улонысь трос юанъёслы валэктонъёс утчазы. Режиссёр та спектакль пыр Адямилэсь интызэ возьматыны тыршиз. Учкись, гурт кузя мыныса, одӥг коркалэн укноез дорысь мукетыз доры выжылӥз кадь. Шыпытак гинэ адямиослэсь улонзэс учкиз, кудъёсызлэн асьсэлэн шумпотонъёссы, сюлэмшугъяськонъёссы, малпанъёссы, улон шоры учконъёссы. Кин со – Адями? Марлы асьмеос лыктӥм? Улон сыӵе кузь ӧвӧл ук, кыӵе потэ. Кызьы адямиез шӧдӥськом – кулонтэм лулэз сямен яке материальной мае ке сямен? <…> Милям ужпуммы вал кыӵе ке юан пуктыны, адямилэсь, учкисьлэсь малпаськонзэ сайкатыны, ужамы кыскыны Андрей Опарин, режиссёр Спектакльлэн премьераез 10-тӥ толсуре луоз.  Тодэ вайытом, Ижкарын Суредан устолыкъя элькун музейын Удмуртиысь калык суредасьлэн Вячеслав Михайловлэн адӟытонэз (0+) ужа.  Тегъёс: Лулчеберет Ижкар Удмуртия удмурткыл  